Voëlgriep: Minister gekap oor bioveiligheidDie DA eis dat die departement sy maatreëls oor bioveiligheid verskerp. (Foto ter illustrasie: pixabay) Die DA het die minister van landbou, Thoko Didiza, gekap vir haar departement se hantering van ŉ uitbreking van voëlgriep. In dié stadium is uitbrekings by vier pluimveeplase in Gauteng en een in Noordwes bevestig, terwyl nog ŉ uitbreking aan die einde van verlede week op ŉ plaas in Worcester in die Wes-Kaap bevestig is. Noko Masipa, ŉ DA-lid van die parlementêre komitee oor landbou, grondhervorming en landelike ontwikkeling, sê terwyl daar geen aanduiding is dat die uitbreking gestuit word nie, moet die minister bioveiligheidsmaatreëls verskerp om die verdere verspreiding daarvan na ander plase te keer. Masipa sê aanduidings uit Asië en Europa is dat die nuwe virusse veel dodeliker vir pluimvee is en maklik deur wilde voëls versprei word. “Lande soos Pole het die uitbreking al in Januarie aangemeld en het reeds vyf miljoen voëls verloor,” sê Masipa. Asië en Europa het tot dusver die H4Nx- Hoë Patogenisiteit-voëlgriep (HPAI), met die genetiese oorsprong H5N1 HPAI wat in 1996 in China geïdentifiseer is, ondervind. Masipa sê die H5N1-virusuitbreking is reeds wyd aangemeld en dit was net ŉ kwessie van tyd voordat dit ook die Suidelike Halfrond bereik. “Die DA vra lankal reeds vir verbeterde bioveiligheid om die uitwerking van siektes ná die uitbreking van bek-en-klouseer in Limpopo te verminder. Terwyl gevaarligte wêreldwyd geflikker het, het die departement versuim om die nodige waarnemingsmaatreëls te tref om ons kwesbare plase teen dieresiektes te beskerm.” Masipa sê die minister van finansies, Tito Mboweni, het R495 miljoen vir bioveiligheidsmaatreëls in 2021 toegeken. Hy sê die minister moet nou die nodige maatreëls prioritiseer om te verseker daar is voldoende beskerming vir die pluimveebedryf. Dit sluit in navorsing oor voëlgriep, asook die monitering van wilde voëls en dieresiektes wat as vroeë waarskuwing kan dien. “Ons doen ŉ beroep op die minister om te verseker haar departement gebruik sy begroting doeltreffend, doen navorsing, inspekteer plase en vleilande, en gee deurlopende terugvoer aan boere oor moontlike siektes. “ŉ Verantwoordelike regering sal verseker dat dié maatreëls in werking gestel is en sal nie wag vir ŉ siekteuitbreking nie.” Masipa sê die DA het Didiza al voor die uitbreking gevra om ŉ raamwerk van dieresiektes in alle provinsies te voorsien, asook hoe dit versprei. Die party wag steeds hiervoor.